Ольмезов Абдул-Хьэлим и текIуэныгъэр Кулиев Къайсын илъэси 100 зэрырикъум хуигъэпсащ
ТIэунейрэ Эверест дэкIа, КъБР-м альпинизмэмкIэ, спорт туризмэмкIэ, къуршым дэкIынымкIэ и федерацэм и президент Ольмезов Абдул-Хьэлим Непалым къикIыжри иджыблагъэ Налшык къэкIуэжащ. Ар яхэтащ КъБР-м и цIыхубэ усакIуэ Кулиев Къайсын илъэси 100 зэрырикъум и щIыхькIэ Мерэ бгым (метр 6476-рэ) дэкIахэм.
Iуащхьэмахуэ щIыналъэм альпинист цIэрыIуэм къыщыпежьащ районым и цIыху пашэхэр, предприятэхэмрэ IуэхущIапIэхэмрэ я унафэщIхэр, къуажэ Iэтащхьэхэр, Урысейм и МЧС-м Iуащхьэмахуэ лъапэ щыIэ и къегъэлакIуэ отрядым хэтхэр, школхэм я еджакIуэхэр.
Iуащхьэмахуэ районым и щIыналъэ администрацэм и Iэтащхьэ Залиханов Къанщобий альпинист хахуэр фIэхъус псалъэхэмкIэ иригъэблэгъэжащ икIи абы фэеплъ тыгъэхэр хуищIащ.
«Абдул-Хьэлим спортсмен къудейкъым, — жиIащ районым и Iэтащхьэм. — Абы куэд- рэ цIыхухэр къыщригъэлащ Европэм и щыгу нэхъ лъагэ дыдэ Iуащхьэмахуэ. Абдул-Хьэлим Урысейм и МЧС-м и къегъэлакIуэ IэнатIэу Iуащхьэмахуэ щыIэм илъэс 25-кIэ щылэжьащ икIи дунейпсо класс зиIэ къегъэлакIуэ цIэр абы къыщихьащ. Ольмезов Абдул-Хьэлим цIыхухэр къегъэлыным пыщIа Iуэху зэмылIэжьыгъуэу 500-м щIигъум хэтащ, Iуащхьэмахуэ и щыгум 220-рэ дэкIащ, апхуэдэу ар нэсащ Кавказым и нэгъуэщI щIыпIэхэм, Алтайм, Гималайхэм, Африкэм щыIэ бгыхэм я щыгухэм».
Езы Абдул-Хьэлим зэIущIэм щыжиIащ иужьрей и ехъулIэныгъэр езыр щалъхуа Къэбэрдей-Балъкъэрым ис лъэпкъхэми зэрахуигъэпсар.
Тарим Алисэ,
Iуащхьэмахуэ муниципальнэ районым
и щIыналъэ администрацэм и
пресс-IуэхущIапIэм и унафэщI.
